[pic] | COMISIA EUROPEANĂ |

Bruxelles, 19.10.2010

COM(2010) 582 final

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (cererea EGF/2010/014 SI/Mura din Slovenia)

EXPUNERE DE MOTIVE

Punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[1] permite mobilizarea Fondului european de ajustare la globalizare (FEG) prin intermediul unui mecanism de flexibilitate, în limitele plafonului anual de 500 de milioane EUR, în plus față de rubricile bugetare corespunzătoare ale cadrului financiar.

Regulile aplicabile contribuțiilor din FEG sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[2].

La 28 aprilie 2010, Slovenia a prezentat cererea EGF/2010/014 SI/Mura în vederea obținerii unei contribuții financiare din partea FEG, în urma disponibilizărilor care au avut loc la întreprinderea Mura, European Fashion Design, Proizvodjna oblačil, d.d. (denumită în continuare „Mura”) din Slovenia.

După examinarea atentă a acestei cereri, Comisia a concluzionat, în conformitate cu articolul 10 din Regulamentul (CE) nr. 1927/2006, că sunt îndeplinite condițiile necesare pentru o contribuție financiară în temeiul regulamentului menționat.

SINTEZA CERERII ȘI ANALIZĂ

Date-cheie |

Numărul de referință FEG | EGF/2010/014 |

Stat membru | Slovenia |

Articolul 2 | (a) |

Întreprinderea principală | Mura |

Furnizori și producători din aval | 0 |

Perioada de referință | 21.10.2009 – 20.2.2010 |

Data de începere a serviciilor personalizate | 26.10.2009 |

Data cererii | 28.4.2010 |

Disponibilizări în timpul perioadei de referință | 2 554 |

Disponibilizări înainte sau după perioada de referință | 0 |

Total disponibilizări eligibile | 2 554 |

Lucrători disponibilizați vizați de sprijin | 2 554 |

Cheltuieli cu servicii personalizate (EUR) | 3 325 370 |

Cheltuieli pentru punerea în aplicare a FEG[3] (EUR): | 133 000 |

Cheltuieli pentru punerea în aplicare a FEG (%): | 3,8 |

Buget total (EUR) | 3 458 370 |

Contribuția FEG (65 %) (EUR) | 2 247 940 |

1. Cererea a fost prezentată Comisiei la data de 28 aprilie 2010 și a fost completată cu informații suplimentare până la data de 24 iunie 2010.

2. Cererea îndeplinește condițiile de mobilizare a FEG prevăzute la articolul 2 litera (a) din Regulamentul (CE) nr. 1927/2006 și a fost prezentată în termenul stabilit de 10 săptămâni menționat la articolul 5 din regulamentul respectiv.

Legătura dintre disponibilizări și modificările majore apărute în structura comerțului mondial ca urmare a globalizării sau a crizei financiare și economice mondiale

3. Pentru a stabili o legătură între disponibilizări și criza financiară și economică la nivel mondial, Slovenia afirmă că, după rezultatele încurajatoare înregistrate în industria textilă din UE-27 în 2007, în 2008 a existat un regres important ca urmare a crizei economice și financiare. Dificultățile cu care s-au confruntat unele sectoare care sunt utilizatori finali ai textilelor (adică sectorul construcțiilor, al automobilelor și cel al locuințelor), la care s-a adăugat creșterea costurilor de producție au afectat puternic sectorul textilelor. Autoritățile slovene citează date din statisticile EUROSTAT care indică faptul că, în primul trimestru al anului 2009, producția a scăzut cu 23 % în industria textilă și cu 14 % în sectorul confecțiilor în comparație cu aceeași perioadă din 2008. Această scădere a cererii a fost resimțită direct în Slovenia: între iunie 2008 și decembrie 2009 au fost disponibilizați 4 297 de lucrători din sectorul fabricării de confecții, ceea ce reprezintă 46 % din totalul locurilor de muncă existente în iunie 2008 în acest sector. Tot astfel, în aceeași perioadă au fost disponibilizați 2 030 de lucrători din sectorul fabricării de produse textile, ceea ce reprezintă 27 % din totalul locurilor de muncă existente în iunie 2008 în acest sector.

Stabilirea numărului de disponibilizări și îndeplinirea criteriilor de la articolul 2 litera (a)

4. Slovenia a depus această cerere pe baza criteriilor de intervenție prevăzute la articolul 2 litera (a) din Regulamentul (CE) nr. 1927/2006, care prevăd drept condiție pentru intervenție existența unui număr de cel puțin 500 de disponibilizări, pe o perioadă de patru luni, din cadrul unei societăți dintr-un stat membru, incluzând lucrătorii disponibilizați de furnizorii sau de producătorii din aval ai acesteia

5. În cerere sunt menționate 2 554 de disponibilizări efectuate într-o singură întreprindere – Mura – în perioada de referință de patru luni, de la 21 octombrie 2009 la 20 februarie 2010. Toate aceste disponibilizări au fost calculate în conformitate cu articolul 2 al doilea paragraf a doua liniuță din Regulamentul (CE) nr. 1927/2006.

Explicația caracterului neprevăzut al acestor disponibilizări

6. Autoritățile slovene afirmă că, adaptându-se la noua structură impusă de clienții săi [de exemplu fabricarea de serii limitate, flexibilitatea, principiul „just in time” (exact la timp)], Mura a reușit în ultimii ani să garanteze contracte cu parteneri de afaceri precum Hugo Boss, Escada, René Lezard, Strellson, Windsor, etc., care cer cele mai exigente și calitative servicii de producție. Din 2003, când Mura a trecut printr-un proces important de restructurare, valoarea adăugată pe lucrător a crescut cu 21 %, iar productivitatea cu 23 %. Rezilierea recentă a contractelor de către mai mulți clienți importanți ai Mura (Hugo Boss, Escada și René Lezard) nu ar fi putut fi prevăzută. Numărul insuficient de comenzi datorat crizei economice și financiare a constituit un alt factor neprevăzut.

Identificarea întreprinderilor care au procedat la concedieri și a lucrătorilor vizați de asistență

7. Cererea menționează un total de 2 554 de disponibilizări într-o singură întreprindere (Mura), toți acești lucrătorii fiind vizați de asistență.

8. Defalcarea pe categorii a lucrătorilor vizați este următoarea:

Categorie | Număr | Procentaj |

Bărbați | 552 | 21,6 |

Femei | 2 002 | 78,4 |

Cetățeni ai UE | 2 554 | 100,0 |

Cetățeni din țări terțe | 0 | 0 |

între 15-24 de ani | 1 | > 0 |

între 25-54 de ani | 2 455 | 96,1 |

între 55-64 de ani | 98 | 3,9 |

În categoriile de mai sus sunt incluși și 583 de lucrători[4] (22,8 %) care prezintă o problemă de sănătate de lungă durată sau un handicap.

9. În ceea ce privește categoriile profesionale, defalcarea este următoarea:

Categorie | Număr | Procentaj |

Lucrători în confecții | 1 077 | 42,2 |

Lucrători în industria textilă | 70 | 2,7 |

Personal comercial | 43 | 1,7 |

Economiști și profesii asimilate | 37 | 1,4 |

Reglori și instalatori | 29 | 1,1 |

Personal administrativ | 20 | 0,8 |

Operatori la instalațiile de tratament termic al metalelor | 20 | 0,8 |

Altele[5] | 156 | 6,1 |

Nespecificat | 1 102 | 43,1 |

10. În plus, autoritățile slovene au furnizat și următoarea defalcare a lucrătorilor în funcție de nivelul de educație:

Categorie | Număr | Procentaj |

Școală primară neterminată | 1 114 | 43,6 |

Educație primară și gimnazială | 237 | 9,3 |

Învățământ liceal profesional | 16 | 0,6 |

Învățământ liceal tehnic | 797 | 31,2 |

Învățământ liceal general | 319 | 12,5 |

Programe de formare profesională aprofundată | 35 | 1,4 |

Învățământ universitar | 30 | 1,2 |

Titlu de doctor sau diplomă de masterat | 1 | - |

Nespecificat | 5 | 0,2 |

11. În conformitate cu articolul 7 din Regulamentul (CE) nr. 1927/2006, Slovenia a confirmat faptul că s-a aplicat o politică de egalitate între femei și bărbați, precum și de nediscriminare și că aceasta se va aplica în continuare pe parcursul diferitelor etape de punere în aplicare a FEG și, în special, în cursul accesului la FEG.

Descrierea teritoriului vizat, și a autorităților competente și a părților interesate

12. Teritoriul vizat în primul rând de disponibilizări este regiunea NUTS III Pomurje (SI011). Regiunea numără 26 de municipalități, care fac parte din patru unități administrative.

13. Autoritățile competente sunt Ministerul Muncii, Familiei și Afacerilor Sociale, Serviciul de ocupare a forței de muncă din Slovenia și oficiul său regional Murska Sobota, precum și cele 26 de municipalități din regiune. Alte părți interesate sunt sindicatul lucrătorilor din grupul Mura, Fondul pentru ocuparea forței de muncă din Prekmurje și fondul regional pentru ocuparea forței de muncă din Pomurje, Camera de Meșteșuguri și Întreprinderi Mici a Sloveniei, Camera de Comerț și Industrie a Sloveniei, precum și Centrul pentru activități sociale din Murska Sobota.

Impactul preconizat al disponibilizărilor în ceea ce privește ocuparea forței de muncă la nivel local, regional sau național

14. Autoritățile slovene afirmă că locurile de muncă create de Mura au fost foarte importante pentru regiunea Pomurje, care din punct de vedere economic este sub nivelul mediu din Slovenia. Din cauza crizei economice și financiare, situația s-a înrăutățit semnificativ. În 2008, în Pomurje, în comparație cu media din Slovenia, venitul pe lucrător era cu 33 % mai mic, valoarea adăugată pe lucrător era cu 30 % mai mică, iar salariul pe lucrător într-o societate cu 20 % mai mic.

15. La începutul anului 2008, Mura avea un număr de 3 135 de angajați, reprezentând peste 7 % din populația activă din regiunea Pomurje. În afară de Mura, o altă societate de mari dimensiuni din regiunea Pomurje (Pomurka) a intrat în faliment. Prin urmare, disponibilizările din cadrul Mura vor avea un impact semnificativ la nivel local și regional.

Pachet coordonat de servicii personalizate care urmează să fie finanțate și o defalcare a costurilor sale estimate, inclusiv complementaritatea cu acțiunile finanțate prin fondurile structurale

16. Sunt propuse următoarele tipuri de măsuri, care formează împreună un pachet coordonat de servicii personalizate destinate să reintegreze lucrătorii pe piața muncii.

17. Asistență pentru căutarea unui loc de muncă (atelier 2009): această măsură presupune organizarea a două ateliere, unul cu o durată de 15 ore și altul cu o durată de șase ore, desfășurate în grupuri de 15 participanți. Atelierele urmăresc să informeze lucrătorii concediați cu privire la drepturile lor și la obligațiile angajatorului, să elaboreze planuri de dezvoltare a carierei și să îi ajute pe lucrătorii concediați să dobândească competențe de comunicare și alte competențe care sunt utile în căutarea unui nou loc de muncă.

18. Asistență pentru căutarea unui loc de muncă (atelier I/2010): acest atelier, cu o durată de opt ore și desfășurat în grupuri de 10 până la 15 participanți, are drept obiectiv să prezinte lucrătorilor concediați posibilitățile și cerințele de pe piața muncii, precum și să îi învețe tehnici utile în cazul interviurilor și în caz de eșec.

19. Formare și reconversie profesională (atelier II): această măsură presupune organizarea unui atelier care urmărește să definească obiectivul personal de angajare al lucrătorului concediat și să asigure implicarea activă a acestuia în măsuri active pe piața muncii. Cuprinde atât lucru în grup, cât și activități cu specialiști din diferite domenii și instruire individuală. Durata totală a acestei măsuri este de opt luni.

20. Club al locurilor de muncă: este vorba de un curs de formare de două săptămâni, urmat de două luni și jumătate de căutări active ale unui loc de muncă, cu asistența unui mentor. Această măsură este destinată lucrătorilor concediați care au un obiectiv de angajare clar definit.

21. Orientare profesională (puncte de informare): punctele de informare sunt destinate lucrătorilor concediați care au dificultăți în a avea acces la ateliere pentru a se informa cu privire la posibilitățile de formare și cele existente pe piața muncii. Vor fi create puncte de informare în locuri publice în toate cele 27 de municipalități din regiunile Prekmurje și Pomurje.

22. Colaborarea cu angajatorii: această măsură se referă la identificarea oportunităților de angajare și a nevoilor angajatorilor și urmărește să încurajeze angajatorii să angajeze noi lucrători. Urmărește, de asemenea, să orienteze candidații potriviți din rândul lucrătorilor concediați către noi angajatori potențiali.

23. Promovarea spiritului antreprenorial: această măsură cuprinde o expoziție de o săptămână, denumită „Zilele ocupării forței de muncă”, în cadrul căreia angajatorii își vor prezenta activitatea și care va permite contactul direct dintre oferta și cererea de locuri de muncă.

24. Ateliere de motivare: aceste ateliere, compuse din două module de câte șapte ore și desfășurate în grupuri de 10 până la 15 participanți, urmăresc să schimbe mentalitatea unui grup țintă selectat pentru a-i încuraja pe participanți să caute activ noi posibilități de angajare. Aceste ateliere sunt destinate lucrătorilor cel mai puțin motivați, care au probleme minore de sănătate.

25. Ateliere neurolingvistice: este vorba de ateliere cu o durată de 18 ore, desfășurate în grupuri de 10 până la 15 participanți, care urmăresc să îi motiveze pe cei mai puțin motivați lucrători concediați să învețe și să dobândească noi competențe. Atelierele cuprind exerciții individuale și de grup, inclusiv câteva studii de caz, și urmăresc traducerea eficace a competențelor nou dobândite în practică.

26. Ajutor pentru desfășurarea de activități independente: este vorba de subvenții pentru desfășurarea de activități independente în cadrul unui entități nou înființate, cu condiția desfășurării unei activități independente neîntrerupte pentru o perioadă de cel puțin un an.

27. Formarea la locul de muncă: este vorba de dezvoltarea de noi competențe și dobândirea de noi cunoștințe prin formare la locul de muncă într-un post care corespunde nivelului de educație al lucrătorilor concediați care participă la această măsură.

28. Cheltuielile pentru punerea în aplicare a FEG, care sunt incluse în cerere în conformitate cu articolul 3 din Regulamentul (CE) nr. 1927/2006, acoperă activitățile de gestionare, de informare, publicitate și control.

29. Serviciile personalizate prezentate de autoritățile slovene sunt măsuri active pe piața muncii, care fac parte dintre acțiunile eligibile definite la articolul 3 din Regulamentul (CE) nr. 1927/2006. Autoritățile slovene estimează costurile totale ale acestor servicii la 3 325 370 EUR, iar cheltuielile de punere în aplicare a FEG la 133 000 EUR (3,8 % din suma totală). Contribuția totală solicitată de la FEG este de 2 247 940 EUR (65% din costurile totale).

Acțiuni | Numărul estimat al lucrătorilor vizați | Costul estimat pe lucrător vizat (în EUR) | Costuri totale (cofinanțare prin FEG și la nivel național) (în EUR) |

Servicii personalizate [articolul 3 primul paragraf din Regulamentul (CE) nr. 1027/2006] |

Asistență pentru căutarea unui loc de muncă (2009) | 1 932 | 60 | 115 920 |

Asistență pentru căutarea unui loc de muncă (atelier I/2010) | 1 500 | 300 | 450 000 |

Formare și reconversie profesională (atelier II) | 750 | 1 000 | 750 000 |

Club al locurilor de muncă | 400 | 183 | 73 200 |

Orientare profesională (puncte de informare) | 200 | 200 | 40 000 |

Colaborarea cu angajatorii | 1 000 | 125 | 125 000 |

Promovarea spiritului antreprenorial | 1 000 | 140 | 140 000 |

Ateliere de motivare | 250 | 205 | 51 250 |

Ateliere neurolingvistice | 250 | 160 | 40 000 |

Ajutor pentru desfășurarea de activități independente | 200 | 4 500 | 900 000 |

Formarea la locul de muncă | 400 | 1 600 | 640 000 |

Subtotal servicii personalizate | 3 325 370 |

Cheltuieli pentru punerea în aplicare a FEG [articolul 3 al treilea paragraf din Regulamentul (CE) nr. 1927/2006] |

Gestionare | 20 000 |

Informare și publicitate | 20 000 |

Activități de control | 93 000 |

Subtotal cheltuieli pentru punerea în aplicare a FEG | 133 000 |

Total costuri estimate | 3 458 370 |

Contribuție din FEG (65% din costurile totale) | 2 247 940 |

30. Slovenia confirmă că măsurile descrise mai sus sunt complementare cu acțiunile finanțate din fondurile structurale, în special cu următoarele programe FSE: promovarea angajării pentru persoanele aflate în șomaj de mult timp, formare pentru sporirea șanselor de angajare, formare instituțională și pregătire pentru procedurile de evaluare și acordare a calificărilor profesionale naționale. Autoritățile slovene au afirmat că, atunci când desfășoară activități de control administrativ, vor căuta, în special, să se asigure că acțiunile care beneficiază de o contribuție din partea FEG nu primesc asistență și din partea altor instrumente financiare comunitare.

Data/datele la care serviciile personalizate pentru lucrătorii afectați au început sau sunt prevăzute să înceapă

31. Slovenia a inițiat serviciile personalizate pentru lucrătorii afectați incluse în pachetul coordonat propus pentru cofinanțarea din FEG la 26 octombrie 2009. Prin urmare, această dată reprezintă începutul perioadei de eligibilitate pentru orice asistență care ar putea fi acordată din FEG.

Procedurile de consultare a partenerilor sociali

32. Autoritățile slovene afirmă că, în temeiul Legii privind relațiile de muncă, Mura a informat sindicatele cu privire la concedierile colective și a trimis o notificare în acest sens Serviciului pentru ocuparea forței de muncă din Slovenia. Autoritățile slovene afirmă în continuare că serviciile personalizate propuse sunt rezultatul experienței dobândite de minister și de serviciul pentru ocuparea forței de muncă în activitatea acestora cu lucrători disponibilizați și că, prin urmare, nu au implicat activ sindicatele în pregătirea activităților propuse. Cu toate acestea, sindicatul din cadrul grupului Mura a fost implicat în procedura de faliment de la început și a contribuit la întocmirea listei lucrătorilor disponibilizați și la organizarea ajutorului social pentru lucrători.

33. Autoritățile slovene au confirmat respectarea cerințelor prevăzute în legislația națională și comunitară privind concedierile colective.

Informații cu privire la acțiunile obligatorii în temeiul legislației naționale sau al convențiilor colective

34. În ceea ce privește îndeplinirea criteriilor stabilite la articolul 6 din Regulamentul (CE) nr. 1927/2006, în cererea lor, autoritățile slovene:

35. au confirmat că măsurile care țin de responsabilitatea societăților în temeiul legislației naționale sau al convențiilor colective nu vor fi înlocuite de contribuția financiară din partea FEG;

36. au demonstrat că acțiunile respective oferă sprijin lucrătorilor individuali și nu urmează să fie folosite pentru restructurarea societăților sau a sectoarelor de activitate;

37. au confirmat faptul că acțiunile eligibile menționate anterior nu beneficiază de asistență din partea altor instrumente financiare comunitare.

Sisteme de gestionare și de control

38. Slovenia a notificat Comisiei că organismele care vor gestiona și vor controla contribuția financiară FEG sunt cele care gestionează și controlează și finanțarea din Fondul social european (FSE) în Slovenia. Ministerul Muncii, al Familiei și al Afacerilor Sociale are rolul de organism intermediar în sistemul FSE. Cu toate acestea, în cadrul sistemului FEG, departamente diferite din Direcția Piața Muncii și Ocuparea Forței de Muncă din cadrul Ministerul Muncii, Familiei și Afacerilor Sociale vor acționa ca autoritate de gestionare și de certificare. Serviciul de ocupare a forței de muncă din Slovenia are rolul de beneficiar al FSE, însă în cadrul sistemului FEG va avea rolul de organism intermediar.

Finanțare

39. Pe baza cererii înaintate de Slovenia, contribuția propusă din FEG pentru pachetul coordonat de servicii personalizate este de 2 247 940 EUR, reprezentând 65% din costurile totale. Alocarea propusă de Comisie în cadrul acestui fond se bazează pe informațiile furnizate de Slovenia.

40. Având în vedere cuantumul maxim al unei contribuții financiare care poate fi acordată din FEG în temeiul articolului 10 alineatul (1) din Regulamentul (CE) nr. 1927/2006, precum și posibilitățile de realocare a creditelor, Comisia propune mobilizarea FEG pentru suma totală menționată mai sus, care să fie înscrisă în rubrica 1a din cadrul financiar.

41. Cuantumul contribuției financiare propus va lăsa mai mult de 25 % din suma maximă anuală rezervată pentru FEG disponibilă pentru alocări în ultimele patru luni ale anului, conform dispozițiilor articolului 12 alineatul (6) din Regulamentul (CE) nr. 1927/2006.

42. Prin prezentarea acestei propuneri de mobilizare a FEG, Comisia inițiază procedura simplificată de trilog, în conformitate cu punctul 28 din Acordul interinstituțional din 17 mai 2006, în vederea obținerii acordului celor două componente ale autorității bugetare cu privire la necesitatea utilizării FEG și cu privire la suma solicitată. Comisia invită prima dintre cele două componente ale autorității bugetare care ajunge la un acord, la nivelul politic corespunzător, cu privire la proiectul de propunere de mobilizare, să informeze cealaltă componentă și Comisia în legătură cu intențiile sale. În cazul în care una dintre cele două componente ale autorității bugetare nu este de acord, se va organiza o reuniune oficială trilaterală.

43. Comisia prezintă separat o cerere de transfer în vederea înscrierii în bugetul 2010 a unor credite de angajament și de plată specifice, în conformitate cu punctul 28 din Acordul interinstituțional din 17 mai 2006.

Originea creditelor de plată

44. În stadiul actual de execuție, se poate preconiza că, anul acesta, creditele de plată disponibile în 2010 la linia bugetară 01.0404 „Program-cadru pentru competitivitate și inovare — Program pentru spirit antreprenorial și inovare” nu vor fi utilizate integral.

45. Într-adevăr, această linie cuprinde cheltuielile legate de punerea în aplicare a instrumentului financiar aferent programului menționat, al cărui obiectiv principal este facilitarea accesului IMM-urilor la finanțare. Există un decalaj de timp între transferurile către conturile fiduciare gestionate de Fondul european de investiții și plățile către beneficiari. Criza financiară afectează în mod decisiv previziunile în ceea ce privește plățile pentru 2010. Prin urmare, pentru a evita soldurile excesive în conturile fiduciare, metoda de calculare a creditelor de plată a fost revizuită pentru a lua în considerare plățile preconizate. Prin urmare, suma de 2 247 940 EUR poate fi pusă la dispoziție pentru transfer.

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (cererea EGF/2010/014 SI/Mura din Slovenia)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[6], în special punctul 28,

având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[7], în special articolul 12 alineatul (3),

având în vedere propunerea Comisiei Europene[8],

întrucât:

(1) Fondul european de ajustare la globalizare (FEG) a fost creat pentru a oferi sprijin suplimentar lucrătorilor disponibilizați ca urmare a schimbărilor majore din structura comerțului mondial generate de globalizare și pentru a-i ajuta să se reintegreze pe piața forței de muncă.

(2) Domeniul de aplicare a FEG a fost extins pentru cererile depuse începând cu 1 mai 2009 pentru a include acordarea de sprijin lucrătorilor disponibilizați ca urmare directă a crizei financiare și economice mondiale.

(3) Acordul interinstituțional din 17 mai 2006 permite mobilizarea FEG în limita unui plafon anual de 500 de milioane EUR.

(4) La 28 aprilie 2010, Slovenia a depus o cerere de mobilizare a FEG privind disponibilizările din întreprinderea Mura, iar până la 24 iunie 2010 a transmis informații suplimentare. Această cerere îndeplinește condițiile pentru stabilirea contribuțiilor financiare, astfel cum sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea sumei de 2 247 940 EUR.

(5) Prin urmare, ar trebui mobilizat FEG pentru a oferi o contribuție financiară ca răspuns la cererea depusă de Slovenia,

ADOPTĂ PREZENTA DECIZIE:

Articolul 1

În cadrul bugetului general al Uniunii Europene pentru exercițiul financiar 2010, se mobilizează Fondul european de ajustare la globalizare (FEG) pentru alocarea sumei de 2 247 940 EUR, sub formă de credite de angajament și de plată.

Articolul 2

Prezenta decizie se publică în Jurnalul Oficial al Uniunii Europene .

Adoptată la,

Pentru Parlamentul European Pentru Consiliu

Președintele Președintele

[1] JO C 139, 14.6.2006, p. 1.

[2] JO L 406, 30.12.2006, p. 1.

[3] În conformitate cu articolul 3 al treilea paragraf din Regulamentul (CE) nr. 1927/2006.

[4] Acest procent relativ ridicat se datorează faptului că una dintre societățile din cadrului grupului Mura a avut drept politică angajarea de persoane cu handicap.

[5] Acoperă un număr mare de categorii mici, cum ar fi chimiști, electricieni, cultivatori etc.

[6] JO C 139, 14.6.2006, p. 1.

[7] JO L 406, 30.12.2006, p. 1.

[8] JO C […], […], p. […].